NARIADENIE KOMISIE (ES) č. 230/2009
z 19. marca 2009,
ktorým sa mení a dopĺňa nariadenie (ES) č. 382/2005 o spôsoboch uplatňovania nariadenia Rady (ES) č. 1786/2003 o spoločnej organizácii trhu so sušeným krmivom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), najmä na jeho článok 71 ods. 2 druhý pododsek,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (2), a najmä na jeho článok 90 v spojení s jeho článkom 4,
keďže:
(1)
V súlade s článkom 18 nariadenia Komisie (ES) č. 382/2005 (3) je lehota na podávanie žiadostí o poskytnutie pomoci na spracovanie v súvislosti s výrobkami odvetvia sušeného krmiva uvedenej v článku 86 nariadenia (ES) č. 1234/2007 počas posledného mesiaca každého hospodárskeho roku, ktorý sa končí 31. marca, len 15 dní, zatiaľ čo počas ostatných mesiacov hospodárskeho roku je táto lehota 45 dní. Vzhľadom na administratívne problémy, ktoré sa uvádzajú ako výsledok tejto krátkej lehoty, by sa lehota mala predĺžiť do 30. apríla.
(2)
Nariadenie (ES) č. 382/2005 by sa preto malo zodpovedajúcim spôsobom zmeniť a doplniť.
(3)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V článku 18 nariadenia (ES) č. 382/2005 sa odsek 3 nahrádza týmto znením:
„3. Odchylne od odseku 1 sa žiadna žiadosť o pomoc na hospodársky rok nemôže predložiť po 30. apríli nasledujúcom po skončení uvedeného hospodárskeho roka, s výnimkou prípadov zásahu vyššej moci alebo výnimočných okolností.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. marca 2009